b'\n_START_ARTICLE_\nJonas Burdulis-Burdulevi\xc4\x8dius\n_START_PARAGRAPH_\nJonas Burdulis-Burdulevi\xc4\x8dius (lenk. Jan Burdulewicz, 1802 m. bir\xc5\xbeelio 10 d. Vaiponi\xc5\xa1ki\xc5\xb3 kaime, Andrejevo vals\xc4\x8dius, Suvalk\xc5\xb3 apskritis \xe2\x80\x93 1886 m. Bartninkuose) \xe2\x80\x93 Romos katalik\xc5\xb3 kunigas, visuomenininkas, lietuvyb\xc4\x97s puosel\xc4\x97tojas.\n_START_SECTION_\nBiografija\n_START_PARAGRAPH_\nBaig\xc4\x99s Tikocino kunig\xc5\xb3 seminarij\xc4\x85, 1827 m. liepos 31 d. pavyskupio A. P. Marcijevskio buvo \xc4\xaf\xc5\xa1ventintas kunigu. Tarnavo \xc5\xa0unsk\xc5\xb3 ir kitose Augustavo vyskupijos ba\xc5\xbeny\xc4\x8diose. 1838 m. buvo paskirtas Bartnink\xc5\xb3 \xc5\xa0v. apa\xc5\xa1tal\xc5\xb3 Petro ir Povilo ba\xc5\xbeny\xc4\x8dios klebonu ir sielovados darb\xc4\x85 Bartninkuose dirbo 48 metus. J. Burdulis r\xc4\x97m\xc4\x97 vargingus parapijie\xc4\x8dius, savo l\xc4\x97\xc5\xa1omis remontavo ba\xc5\xbeny\xc4\x8di\xc4\x85, 1864\xe2\x80\x931865 m. perstat\xc4\x97 jos bok\xc5\xa1t\xc4\x85. Dar apie 1855 m. \xc4\x97m\xc4\x97 skelbtii pamokslus ir mokyti poteri\xc5\xb3 lietuvi\xc5\xb3 kalba, o vargonininkui ir zakristijonui liep\xc4\x97 prieglaudos gyventojus mokyti lietuvi\xc5\xa1kai skaityti. Parapijos kaimuose buvo i\xc5\xa1rinkti vyrai ir moterys, kurie perteikdavo jaunimui tikybos pagrindus. Neturtingieji, ypa\xc4\x8d elgetos buvo laidojami nemokamai._NEWLINE_1851 m. lapkri\xc4\x8dio 24 d. 4 val. po piet\xc5\xb3 krik\xc5\xa1tijo Jon\xc4\x85 Basanavi\xc4\x8di\xc5\xb3, b\xc5\xabsim\xc4\x85 Lietuvos patriarch\xc4\x85.'